**PÁLYÁZATI KIÍRÁS**

*VÁLLALKOZÁST INDÍTÓ ÖTLETGAZDÁKNAK*

**A NYITVA! ERZSÉBETVÁROS**

**KIADÓ ÜZLETEK FESZTIVÁLJA**

**CÍMŰ ESEMÉNYEN VALÓ RÉSZVÉTELHEZ**

**KATEGÓRIA**: Helykeresők

**IDŐPONT:** 2021. október 1-31.

**HELYSZÍN:** Budapest, VII. kerület

**SZERVEZŐ:** KÉK - Kortárs Építészeti Központ Alapítvány

**HONLAP:** <https://nyitvafesztival.hu/>

**A NYITVA! FESZTIVÁL**

A szervező KÉK – Kortárs Építészeti Központ 2014-ben azzal a céllal rendezte meg az első Nyitva! Fesztivált, hogy a Budapesten tömegével üresen álló földszinti üzlethelyiségek problémájára innovatív választ adjon.

A fesztivál több mint egy kulturális esemény: az ingatlanközvetítés kooperatív formája. A fesztivál egy hónapjára üres, kiadó budapesti üzlethelyiségekbe költöznek be szakmai zsűri által válogatott helykereső kezdeményezések, vállalkozások és teszik próbára ötleteiket. A Nyitva! Fesztivál keretében tulajdonosok és beköltözők csökkentett kockázatok mellett működhetnek együtt, hogy azt követően megalapozott döntést hozhassanak a folytatásról.

A jelentkező helykereső projektek legjobbjait szakmai zsűri választja ki, ezt követően az ingatlantulajdonosok a helyiség-megtekintések és nyilvános előadás formájában ismerik meg a projektgazdákat. A végleges döntést a tulajdonosok hozzák meg arról, kit támogatnak az egy hónapos bérleti díj-mentes használattal.

A szervezők segítik az ideális tulajdonos-helykereső partnerségek megszületését, biztosítják a megfelelő szerződéses és garanciális keretek létrejöttét és szakmai felkészítést nyújtanak a helykereső projekteknek a sikeres megvalósítás érdekében.

**A RÉSZVÉTEL ELŐNYEI**

A fesztiválra jelentkező, üres budapesti üzleteket hasznosítani kívánó helykeresők ötletükkel jelentkeznek a fesztiválra. A továbbjutott projektek ötletgazdái ingyenes tréningen vesznek részt és találkozhatnak az üres üzletek tulajdonosaival. A tulajdonossal való egymásra találást követően egy hónapig bérleti díj nélkül használják a helyiséget, és megtapasztalhatják egy saját üzlet fenntartásának előnyeit és kihívásait.

• A zsűri által továbbjuttatott helykeresők két alkalmas felkészítő tréningen vesznek részt

• A szervezők segítik a megfelelő tulajdonossal való egymásratalálást

• A projektek a felkészülés során akár még bérlőtársra is találhatnak

• A beköltözők a fesztivál alatt egy hónapig bérleti díj nélkül, csökkentett kockázattal használhatnak egy üzlethelyiséget

• A vállalkozás beindításához a projektcsapatok támogatásban részesülnek

• A fesztivál végén hosszú távú megállapodásra kerülhet sor a helyiség tulajdonosával, ez esetben Erzsébetváros Önkormányzata további támogatásban részesíti a projektcsapatot

• A projektek jelentős média megjelenéshez jutnak

• Azok a projektek, akik a folyamat során nem találják meg a nekik megfelelő helyet, életre szóló élményt, tudást és kapcsolatokat nyernek

• A résztvevők Budapest egyik legnyitottabb közösségi eseményének részesévé válhatnak

**RÉSZVÉTELI FELTÉTELEK**

A helykereső jelentkező lehet magánszemély, csapat, szervezet, vagy intézmény, illetve ezek együttműködése.

Egy jelentkező több projektötlettel is jelentkezhet, ezeket külön jelentkezési lapon beadva.

Projektötleteket a legkülönbözőbb területekről várunk - legyen az kulturális, társadalmi, gazdasági jellegű projekt, vagy ezek határterületei.

**A ZSŰRI SZEMPONTJAI**

• A helykeresőnek hosszú távon célja egy saját helyiség megnyitása.

• Felvetése kreatív választ ad a budapesti földszinti üzletek funkcionális lehetőségeire.

• Terve megvalósítható, gazdaságilag is fenntartható.

• A hasznosítási ötlet funkciógazdag és befogadó.

• A tervezett programok színvonalasak, bevonják, megszólítják Erzsébetváros és Budapest lakosságát.

• A tervezett programok aktuális általánosabb vagy kerület-specifikus társadalmi-kulturális kérdésekhez kapcsolódnak.

• Az elbírálásnál előnyt jelent, ha az alábbiak közül legalább egy vagy több tényező jellemzi vagy beépül a projektötletbe:

* a projektötlet kiegészül a helyieket célzó közösségi funkcióval, például:
  + családokat és gyermekeket célzó programok;
  + különböző társadalmi csoportok, generációk találkozási pontja;
* a projektötlet zöld szemléletet követ;
* a projektötlet kapcsolódik Erzsébetváros hagyományaihoz;
* a projektötlet a kerületi lakosok napi szolgáltatás igényeire (is) reagál.

A zsűri tagjainak listáját az esemény honlapján tesszük közzé.

**TOVÁBBI FONTOS TUDNIVALÓK**

• Helykeresőnek jelentkezhet magánszemély, csapat, szervezet, vagy intézmény, illetve ezek együttműködése.

• A benyújtott jelentkezéseket zsűri bírálja el.

• A fesztiválon való részvétel attól függ, hogy sikerül-e egymásra találnia az adott tulajdonosnak és helykeresőnek. Kevesebb számú felajánlott helyiség esetén kevesebb jelentkező jut tovább a fesztiválra.

• A tulajdonos hozza meg a végső döntést arról, hogy melyik helykereső projektet támogatja az egy hónapos bérleti díjmentes használattal.

**ÜTEMEZÉS**

**JELENTKEZÉS**

A helykeresők jelentkezését folyamatosan várjuk **augusztus 22-ig**.

A jelentkezés az alábbi űrlap kitöltésével történik:

[Nyitva! x Erzsébetváros - Ötletgazda jelentkezési lap](https://forms.gle/R9RSZ8VnJ2Mct2ZVA)

A jelentkezést követően felvesszük Önnel a kapcsolatot.

Amennyiben több projekttel venne részt a fesztiválon, kérjük, minden ötlet esetén új jelentkezési űrlapot töltsön ki.

**A PÁLYÁZATKIÍRÓRÓL**

A Kortárs Építészeti Központ - KÉK független szakmai intézmény, amely az építészet, az épített környezet és a városfejlődés kérdéseivel foglalkozik. Egyedülálló tudása, másfél évtizedes tapasztalatai és partneri hálózata révén mára a KÉK Közép-Európa építészeti kultúrájának egyik meghatározó szereplője.

Kulturális programjaink az építészet és a város működését értelmezik, és szakmai munkánk aktívan hozzájárul ezek innovatív fejlesztéséhez. Erősségünk a széles körű részvétel, a komplex elemzés és az innovatív tartalomfejlesztés kombinációja, amelyben összekapcsolódnak a tervező, kutató és kulturális szakterületek.

A KÉK többek között kiállításokat, konferenciákat, fesztiválokat, képzéseket, tematikus sétákat, szakmai és közönség eseményeket szervez. Ezek mellett olyan hosszú távú tevékenységeink vannak, mint a közösségi kertek működtetése, városrészek elemzése és fejlesztése a helyi közösségek bevonásával, illetve számos városra kiterjedő, partnerekkel végzett tematikus városfejlesztési programok létrehozása és megvalósítása. A KÉK szakértői tanácsadóként intézmények fejlesztéseiben, városfejlesztési programokban és építészeti projektekben vesznek részt. A közönség programok és szakmai tevékenység mellett képzéseket, gyakornoki és mentor programot is működtetünk közösségi irodaként, rendezvénytérként és galériaként működő központunkban.

További információ: <http://kek.org.hu/>

**KAPCSOLAT, TOVÁBBI INFORMÁCIÓ**

Honlap: <https://nyitvafesztival.hu/>

Programszervező: Böjthe Emőke

E-mail cím: [nyitva@kek.org.hu](mailto:nyitva@kek.org.hu) // info@kek.org.hu

Telefon: +36 30 522 59 94

KÉK - Kortárs Építészeti Központ Alapítvány

1111 Budapest, Bartók Béla út 10-12.